CELEX: 32014R1310
Language: lt
Date: 2014-10-08 00:00:00
Title: 2014 m. spalio 8 d. Komisijos deleguotasis reglamentas (ES) Nr. 1310/2014 dėl laikinos įnašų dalinių įmokų, skirtų Bendros pertvarkymo valdybos administracinėms išlaidoms padengti pereinamuoju laikotarpiu, sistemos  Tekstas svarbus EEE

11.12.2014   
            
            
               LT
            
            
               Europos Sąjungos oficialusis leidinys
            
            
               L 354/1
            
         KOMISIJOS DELEGUOTASIS REGLAMENTAS (ES) Nr. 1310/2014
   2014 m. spalio 8 d.
   dėl laikinos įnašų dalinių įmokų, skirtų Bendros pertvarkymo valdybos administracinėms išlaidoms padengti pereinamuoju laikotarpiu, sistemos
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. liepos 15 d. Europos Parlamento ir Tarybos reglamentą (ES) Nr. 806/2014, kuriuo nustatomos kredito įstaigų ir tam tikrų investicinių įmonių pertvarkymo vienodos taisyklės ir vienoda procedūra, kiek tai susiję su bendru pertvarkymo mechanizmu ir Bendru pertvarkymo fondu, ir iš dalies keičiamas Reglamentas (ES) Nr. 1093/2010 (1), ypač į jo 65 straipsnio 5 dalies a, b ir c punktus,
   kadangi:
   
               (1)
            
            
               Bendra pertvarkymo valdyba (toliau – Valdyba) buvo įsteigta pagal Reglamentą (ES) Nr. 806/2014 ir jai patikėta taikyti tame reglamente nustatytas vienodas nuostatas ir administruoti Bendrą pertvarkymo fondą. To reglamento 58 straipsnyje numatyta, kad Valdybai skiriamas atskiras biudžetas, kuris nėra Sąjungos biudžeto dalis;
            
         
               (2)
            
            
               Reglamento (ES) Nr. 806/2014 65 straipsnio 3 dalyje numatyta, kad Valdyba nustato ir surenka kiekvieno to reglamento 2 straipsnyje nurodyto subjekto mokėtinus įnašus, skirtus administracinėms išlaidoms padengti. Tie subjektai yra dalyvaujančiose valstybėse narėse įsteigtos kredito įstaigos, kaip apibrėžta Tarybos reglamento (ES) Nr. 1024/2013 (2) 2 straipsnyje, ir dalyvaujančiose valstybėse narėse įsteigtos patronuojančiosios įmonės, investicinės įmonės ir finansų įstaigos, kai joms taikoma Europos Centrinio Banko (ECB) vykdoma konsoliduota priežiūra pagal Reglamento (ES) Nr. 1024/2013 4 straipsnio 1 dalies g punktą. Šis reglamentas neturėtų būti taikomas kredito įstaigų, įsisteigusių nedalyvaujančiose valstybėse narėse, filialams, įsteigtiems dalyvaujančiose valstybėse narėse;
            
         
               (3)
            
            
               pagal Reglamento (ES) Nr. 806/2014 59 straipsnį įnašai, skirti Valdybos administracinėms išlaidoms padengti, sudaro Valdybos I biudžeto dalies pajamas ir jais dengiamos I biudžeto dalies išlaidos, apimančios bent personalo atlyginimų, administracines, infrastruktūros, profesinio mokymo ir veiklos išlaidas;
            
         
               (4)
            
            
               2014 m. Valdyba neturės specialios infrastruktūros ir veiklos pajėgumų, kad iš visų Reglamento (ES) Nr. 806/2014 2 straipsnyje nurodytų subjektų galėtų surinkti įnašus, skirtus 2014 ir 2015 m. administracinėms išlaidoms padengti. Nepaisant to, 2014 m. Valdyba turės surinkti pajamų, reikalingų savo biudžeto I daliai finansuoti, kad būtų padengtos tų dvejų metų administracinės išlaidos. Apskaičiuota, kad pereinamuoju laikotarpiu (2014 ir 2015 m.) Valdybos administracinės išlaidos sudarys 22 mln. EUR;
            
         
               (5)
            
            
               turėtų būti numatytas laikinas sprendimas, kad Valdyba galėtų rinkti įnašus, skirtus administracinėms išlaidoms padengti 2014 ir 2015 m., kartu užtikrinant, kad įnašų apskaičiavimas ir surinkimas galėtų būti atliekami naudojant labai ribotus Valdybos išteklius ir per labai trumpą laiką. Tai turėtų būti įmanoma nustatant, kad įnašų, skirtų Valdybos administracinėms išlaidoms padengti, apskaičiavimas ir rinkimas atliekami remiantis dviejų etapų metodu: pagal laikiną sistemą pirmaisiais Valdybos egzistavimo etapais ir pagal galutinę sistemą;
            
         
               (6)
            
            
               tik tie subjektai, kuriems ECB aukščiausiu konsolidavimo lygiu dalyvaujančiose valstybėse narėse pranešė apie savo sprendimą laikyti juos svarbiais, kaip apibrėžta Tarybos reglamento (ES) Nr. 1024/2013 6 straipsnio 4 dalyje ir Europos Centrinio Banko (ECB/2014/17) reglamento (ES) Nr. 468/2014 (3) 147 straipsnio 1 dalyje, ir kurie yra nurodyti 2014 m. rugsėjo 4 d. ECB svetainėje paskelbtame sąraše, tačiau neįtraukiant tų svarbių subjektų, kurie yra grupių, į kurias jau atsižvelgta, patronuojamosios įmonės (toliau – svarbūs subjektai), turėtų sumokėti visą dalinių įmokų, skirtų Valdybos administracinėms išlaidoms padengti pereinamuoju laikotarpiu, sumą. Subjektams, kurie būtų laikomi svarbiais ir kuriems ECB apie tai praneštų nuo 2014 m. rugsėjo 5 d. iki pereinamojo laikotarpio pabaigos, neturėtų būti taikomas įpareigojimas mokėti įnašų dalines įmokas. Šiuo tikslu turėtų būti sukurta laikina įnašų dalinių įmokų (toliau – dalinių įmokų) sistema, kuri leistų Valdybai pereinamuoju laikotarpiu iš svarbių subjektų surinkti dalines įmokas išlaidoms padengti;
            
         
               (7)
            
            
               ta laikina sistema yra proporcinga, nes subjektų, kurie mokės dalimis, turtas sudaro apie 85 % viso kredito įstaigų, kurioms taikomas Reglamentas (ES) Nr. 806/2014, turto ir juos lengva identifikuoti. Šiame preliminariame etape dėl dalinių įmokų apskaičiavimo ir surinkimo Valdybai ir atitinkamiems subjektams tenkanti administracinė našta turėtų būti kuo lengvesnė;
            
         
               (8)
            
            
               kai Valdyba turės reikiamą struktūrą ir veiklos pajėgumų, Komisija priims galutinę administracinių įnašų sistemą, pagal kurią įnašai bus apskaičiuojami ir renkami;
            
         
               (9)
            
            
               pagal galutinę sistemą Reglamento (ES) Nr. 806/2014 2 straipsnyje nurodytų subjektų įnašai apskaičiuojami ir surenkami vadovaujantis galutinėmis taisyklėmis. Reikėtų perskaičiuoti svarbių subjektų, kuriems taikyta laikina sistema, įnašus, kad būtų atsižvelgta į jų pagal laikiną sistemą sumokėtas sumas;
            
         
               (10)
            
            
               bet koks pagal laikiną sistemą sumokėtų dalinių įmokų ir pagal galutinę sistemą apskaičiuotų įnašų skirtumas turėtų būti padengtas remiantis įnašų, skirtų Valdybos administracinėms išlaidoms padengti metais, einančiais po pereinamojo laikotarpio pabaigos, apskaičiavimu;
            
         
               (11)
            
            
               kad Valdyba galėtų pradėti veikti iki 2015 m. sausio 1 d., kaip reikalaujama pagal Reglamento (ES) Nr. 806/2014 98 straipsnio 1 dalį, ir pradėti vykdyti to reglamento 99 straipsnio 3 dalyje išvardytas užduotis, būtina skubiai sukurti paprastą ir veiksmingą mechanizmą, kurį būtų galima greitai ir paprastai įdiegti pradiniame Valdybos egzistavimo etape, kad ji galėtų surinkti finansinius išteklius, reikalingus organizacinei struktūrai sukurti ir darbuotojams, reikalingiems užduotims pagal tą reglamentą atlikti, įdarbinti,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente nustatomos taisyklės dėl:
   
               a)
            
            
               laikinos įnašų dalinių įmokų, skirtų Valdybos administracinėms išlaidoms padengti pereinamuoju laikotarpiu, sistemos;
            
         
               b)
            
            
               Valdybos administracinėms išlaidoms padengti pereinamuoju laikotarpiu skirtų dalinių įmokų, kurias reikia iš anksto surinkti iš kiekvieno svarbaus subjekto, apskaičiavimo metodikos;
            
         
               c)
            
            
               Valdybos atliekamo b punkte nurodytų dalinių įmokų surinkimo procedūros ir sąlygų;
            
         
               d)
            
            
               Reglamento (ES) Nr. 806/2014 2 straipsnyje nurodytų subjektų, kitų nei svarbūs subjektai, mokėtinų įnašų, skirtų Valdybos administracinėms išlaidoms padengti pereinamuoju laikotarpiu, apskaičiavimo ir surinkimo atidėjimo tvarkos;
            
         
               e)
            
            
               įnašų, kuriuos turi sumokėti svarbūs subjektai, kad būtų padengtos Valdybos administracinės išlaidos po pereinamojo laikotarpio, koregavimo siekiant atsižvelgti į bet kokį pagal tą laikiną sistemą iš anksto sumokėtų dalinių įmokų ir pagal galutinę sistemą pereinamuoju laikotarpiu mokėtinų įnašų skirtumą tvarkos.
            
         2 straipsnis
   Taikymo sritis ir tikslas
   Šis reglamentas taikomas Reglamento (ES) Nr. 806/2014 2 straipsnyje nurodytiems subjektams.
   Valdybos pagal šį reglamentą surinktos dalinės įmokos naudojamos tik pereinamojo laikotarpio administracinėms išlaidoms padengti.
   Valdyba vykdo patikimą finansų valdymą ir visų savo išlaidų sričių biudžeto kontrolę.
   3 straipsnis
   Terminų apibrėžtys
   Šiame reglamente vartojamų terminų apibrėžtys nustatytos Reglamento (ES) Nr. 806/2014 3 straipsnyje. Kitų vartojamų terminų apibrėžtys:
   a)   dalinės įmokos, arba įnašų dalinės įmokos– įnašų dalinės įmokos, kurias Valdyba turi surinkti pagal šį reglamentą, kad pereinamuoju laikotarpiu padengtų Valdybos administracines išlaidas;
   b)   Valdybos administracinės išlaidos– pereinamuoju laikotarpiu Valdybos patirtos I biudžeto dalies išlaidos;
   c)   visas turtas– visa turto vertė, nustatyta pagal svarbaus subjekto balanso, atitinkamais atvejais – konsoliduoto, parengto rizikos ribojimo tikslais pagal Sąjungos teisę, eilutę „visas turtas“2013 m. gruodžio 31 d. duomenimis arba ataskaitos apie 2013 finansinius metus teikimo datos duomenimis, jei finansiniai metai baigiasi vėliau negu gruodžio 31 d.;
   d)   svarbūs subjektai– subjektai, kuriems ECB aukščiausiu konsolidavimo lygiu dalyvaujančiose valstybėse narėse pranešė apie savo sprendimą laikyti juos svarbiais, kaip apibrėžta Tarybos reglamento (ES) Nr. 1024/2013 6 straipsnio 4 dalyje ir Reglamento (ES) Nr. 468/2014 147 straipsnio 1 dalyje, ir kurie yra nurodyti 2014 m. rugsėjo 4 d. ECB svetainėje paskelbtame sąraše, tačiau neįtraukiant tų svarbių subjektų, kurie yra grupių, į kurias jau atsižvelgta šioje apibrėžtyje, patronuojamosios įmonės, ir kredito įstaigų, įsisteigusių nedalyvaujančiose valstybėse narėse, filialų, įsteigtų dalyvaujančiose valstybėse narėse;
   e)   pranešimas apie dalinę įmoką– pranešimas, pagal šį reglamentą pateiktas kiekvienam svarbiam subjektui, kuriame nurodyta iš anksto surinktino įnašo dalinės įmokos suma;
   f)   pereinamasis laikotarpis– laikotarpis, prasidedantis 2014 m. rugpjūčio 19 d. ir pasibaigiantis 2015 m. gruodžio 31 d. arba pasibaigiantis tą dieną, nuo kurios taikoma Komisijos pagal Reglamento (ES) Nr. 806/2014 65 straipsnio 5 dalies a punktą priimta galutinė administracinių įnašų sistema, priklausomai nuo to, kuri data vėlesnė;
   g)   kompetentinga institucija– kompetentinga institucija, kaip apibrėžta Reglamento (ES) Nr. 1093/2010 (4) 4 straipsnio 2 dalies i punkte.
   4 straipsnis
   Laikina įnašų dalinių įmokų sistema
   1.   Visi Reglamento (ES) Nr. 806/2014 2 straipsnyje nurodyti subjektai moka įnašus, skirtus Valdybos administracinėms išlaidoms padengti pereinamuoju laikotarpiu.
   2.   Valdyba apskaičiuoja ir iš anksto surenka įnašų dalines įmokas, kurias turi sumokėti svarbūs subjektai, kad pereinamuoju laikotarpiu būtų padengtos Valdybos administracinės išlaidos.
   3.   Reglamento (ES) Nr. 806/2014 2 straipsnyje nurodytų subjektų, kitų nei svarbūs subjektai, mokėtinų įnašų, skirtų Valdybos administracinėms išlaidoms padengti pereinamuoju laikotarpiu, apskaičiavimas ir surinkimas atidedami iki 3 straipsnio f punkte nurodyto pereinamojo laikotarpio pabaigos.
   5 straipsnis
   Dalinių įmokų apskaičiavimas
   1.   Nustatant įnašų dalines įmokas, kurias turi iš anksto sumokėti svarbūs subjektai, remiamasi Valdybos administracinėmis išlaidomis pereinamuoju laikotarpiu.
   2.   Kiekvieno svarbaus subjekto mokėtini daliniai įnašai apskaičiuojami padauginant Valdybos 2014–2015 m. laikotarpio administracines išlaidas arba, jei pereinamasis laikotarpis trunka ilgiau negu iki 2015 m. gruodžio 31 d., atitinkamo laikotarpio išlaidas iš to svarbaus subjekto viso turto ir visų svarbių subjektų viso turto bendros vertės 2013 m. gruodžio 31 d. duomenimis arba ataskaitos apie 2013 finansinius metus teikimo datos duomenimis, jei finansiniai metai baigiasi vėliau negu gruodžio 31 d., santykio.
   6 straipsnis
   Koregavimo tvarka
   1.   Kiekvieno Reglamento (ES) Nr. 806/2014 2 straipsnyje nurodyto subjekto mokėtino įnašo, skirto Valdybos administracinėms išlaidoms padengti pereinamuoju laikotarpiu, suma apskaičiuojama arba perskaičiuojama pagal Komisijos pagal Reglamento (ES) Nr. 806/2014 65 straipsnio 5 dalies a punktą priimtą galutinę administracinių įnašų sistemą (toliau – galutinė sistema).
   2.   Bet koks pagal laikiną sistemą sumokėtų dalinių įmokų ir pirmoje dalyje nurodytų įnašų, apskaičiuotų pagal galutinę sistemą, skirtumas padengiamas remiantis įnašų, skirtų Valdybos administracinėms išlaidoms padengti metais, einančiais po pereinamojo laikotarpio pabaigos, apskaičiavimu. Koregavimas atliekamas sumažinant arba padidinant įnašus, skirtus Valdybos administracinėms išlaidoms padengti tais metais.
   3.   Jei 2 dalyje nurodytas skirtumas yra didesnis, negu tais metais mokėtini įnašai, koregavimas tęsiamas ir kitais metais.
   7 straipsnis
   Pranešimas ir mokėjimas
   1.   Valdyba kiekvienam svarbiam subjektui registruotu paštu su gavimo patvirtinimu išsiunčia pranešimą apie dalinę įmoką.
   2.   Pranešime apie dalinę įmoką nurodoma iš anksto mokėtinos dalinės įmokos, skirtos Valdybos administracinėms išlaidoms padengti pereinamuoju laikotarpiu, suma.
   3.   Pranešime apie dalinę įmoką nurodoma, kaip sumokėti dalinę įmoką. Svarbus subjektas laikosi pranešime apie dalinę įmoką nurodytų mokėjimo sąlygų.
   4.   Svarbus subjektas per 30 dienų nuo pranešimo apie dalinę įmoką dienos vienu kartu sumoka mokėtiną pranešime apie dalinę įmoką nurodytą sumą.
   5.   Neužkertant kelio taikyti kitas Valdybos turimas teisės gynimo priemones, dėl bet kokio dalinio sumokėjimo, nesumokėjimo arba pranešime apie dalinę įmoką nurodytų mokėjimo sąlygų nesilaikymo svarbiam subjektui kasdien skaičiuojami delspinigiai nuo nesumokėtos dalinės įmokos sumos.
   Norint apskaičiuoti kasdien skaičiuojamų delspinigių palūkanų normą, palūkanos pridedamos kasdien nuo mokėtinos sumos, taikant Europos Sąjungos oficialiojo leidinio C serijoje paskelbtą normą, kurią taiko Europos Centrinis Bankas savo pagrindinėms refinansavimo operacijoms, galiojusią to mėnesio, kurį sueina mokėjimo terminas, pirmą kalendorinę dieną, padidinus ją aštuoniais procentiniais punktais nuo tos dienos, kurią reikėjo sumokėti dalinę įmoką.
   6.   Užtikrinama, kad būtų sumokami 5 dalyje nurodyti kasdien skaičiuojami delspinigiai. Mokėjimo užtikrinimas reglamentuojamas dalyvaujančioje valstybėje narėje taikomomis procedūrinėmis taisyklėmis. Mokėjimą užtikrinantį vykdomąjį raštą, neatlikdama jokių kitų formalumų, tik patikrinusi sprendimo autentiškumą, prie sprendimo prideda institucija, kurią kiekvienos valstybės narės Vyriausybė paskiria šiam tikslui ir apie kurią praneša Valdybai ir Teisingumo Teismui.
   8 straipsnis
   Ataskaitų teikimas
   Praėjus dešimčiai dienų nuo šio reglamento įsigaliojimo, atitinkamos kompetentingos institucijos pateikia Valdybai svarbių subjektų kontaktinius duomenis ir viso jų turto vertę 2013 m. gruodžio 31 d. duomenimis arba ataskaitos apie 2013 finansinius metus teikimo datos duomenimis, jei finansiniai metai baigiasi vėliau negu gruodžio 31 d.
   9 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. spalio 8 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 225, 2014 7 30, p. 1.
   
      (2)  2013 m. spalio 15 d. Tarybos reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (OL L 287, 2013 10 29, p. 63).
   
      (3)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).
   
      (4)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).